Kebaya

Kebaya, kebayak, utawa bayak (carakan: ꦏꦺꦧꦪꦏ꧀) yaiku busana adat bagéyan dhuwuran kang dianggo para wanita ing Nuswantara utamané ing Pulo Jawa, Madura, lan Bali awit atusan taun kapungkur. Kebayak ora mung ana ing Indhonésia nanging kasebar ing Asia Tenggara kaya déné Thailand, Malaysia, Singapura, lan Brunéi Darussalam. Sajabané kebayak uga wus kagawa déning para anak turun dhiaspora Jawa lan Malayu uga liyané ing tlatah manca kayata Pulo Natal, Pepulonan Cocos, Pasisir Indiya, Sri Lanka, Makau, nganti Afrika Kidul.

 Titikan Kebayak 
Kebayak asalé saka tembung Arab "abaya" kang tegesé sandhangan.id.voi.co.id (dipunundhuh tanggal 7 Juni 2011)
Sadurungé taun 1600 ing Pulo Jawa, kebayak mung dienggo karo sentana kraton lan kulawarga priyayi. Ing jaman panjajahan Walanda wong Éropah lan Peranakan Cina banjur mèlu nganggo kebayak. Kebayak dadi klambi resmi. Kebaya banjur digawé manéka wujud lan coraké, ana kang nganggo kain sutra, nganggo sulaman warna-warna. Saiki kebayak uga dikréasikaké karo rok lan clana jean.
Kebaya uga duwé wujud kang warna-warna, ana kang simétris lan asimétris. Kebaya karengga karo payet, bordiran lan renda-renda. Saben laladan ing Indhonésia duwé kebayak kas dhéwé-dhéwé, kaya ta kebaya Jawa, kebaya Bali, lan liya-liyané.

 Kebayak Tradhisional 
Kebayak tradhisional awujud klambi utawa dhuwuran kang bisa kabuka ing bagéyan ngarep kanthi potongan kang padha ing kiwa lan tengené (simètris); dinggo minangka klambi jaba lumrahé kagawé saka kain katun, brokat, bludru, lan sapituruté; kadhang kala karengga karo bludir, payet, sulaman, utawa rénda-rénda. Kang dinggo minangka jeronané bisa awujud kemben kanthi ngisoran jarik kain, sarung, songket, utawa tenun.

Kebaya duwé lengen kang dawa, lumrahé dienggo karo ngisoran kang dawa. Kebaya iku sandhangan kang mirunggan dianggo wong wadon. Kebaya lumrahé dienggo ing acara resmi kaya ta nganténan, resépsi, kartininan, lan acara-acara penyambutan tamu agung.artikata.com(dipunundhuh tanggal 7 Juni 2011)

 Kebayak Modhèren 
Amarga anané majuning jaman, kebayak uga digawé kréasi kang bisa béda banget karo wujud kebayak tradhisional. Awit saka potongan (ora kudu simètris), bahan, nganti cara panganggoné, kadhang kala kaya-kaya ora katara nganggo kebayak.

 Ragam Jinising Kebaya 

 Kebaya Jawa 
Kebaya Jawa, inggih punika salah satunggaling jinis kebaya ingkang paling kathah dipunagem ing tlatah Jawa. Ciri utaminipun yaiku potongan sederhana kanthi kerah wujud huruf V, asring dipundamel saking kain brokat utawi bahan tipis sanès, saha dipunpadu kaliyan kain jarik batik. Kebaya Jawa wiwitanipun kathah dipunagem dening kalangan keraton lan bangsawan.

 Kebaya Bali 
Kebaya Bali gadhah wujud ingkang meh sami kaliyan kebaya Jawa, nanging gadhah ciri khas awujud panganggènan selendang utawi sabuk ing pinggang. Kebaya punika umum dipunagem dening para wanita Bali nalika upacara agama lan adat ing pura minangka busana tradhisional. 

 Kebaya Encim 
Kebaya Encim, ingkang ugi dipunsebat kebaya peranakan, minangka asil akulturasi antawisipun budaya Betawi lan budaya Tionghoa. Kebaya punika gadhah warna ingkang cerah lan dipunhias bordir kembang kanthi rinci. Kebaya Encim kathah dipunagem ing tlatah Jakarta lan sakubengipun, mliginipun nalika acara adat lan budaya Betawi.

 Kebaya Kutu Baru 
Kebaya Kutu Baru minangka salah satunggaling kebaya tradhisional Jawa ingkang gadhah ciri khas awujud kain tambahan ing tengah ngarep dada ingkang dipunsebat kutu baru. Unsur punika nyambungaken sisih kiwa lan tengen kebaya. Kebaya jinis punika asring dipunagem nalika upacara adat, acara resmi, saha busana tradhisional.

 Kebaya Madura (Rancongan) 
Kebaya Madura, utawi kebaya rancongan, asalipun saking Pulo Madura. Kebaya punika gadhah potongan ingkang langkung sempit lan nututi wangun badan. Biasanipun dipunpadu kaliyan kain batik Madura lan dipunagem minangka sandhangan tradhisional wanita Madura.

 Kebaya Labuh 
Kebaya Labuh minangka kebaya khas masyarakat Melayu ing Riau lan Kepulauan Riau. Kebaya punika gadhah wujud dawa ngantos ngandhap dhengkul kanthi potongan longgar lan sopan. Kebaya Labuh nggambaraken nilai kesopanan lan asring dipunagem nalika acara adat lan acara resmi masyarakat Melayu.

 Pranala njaba 
 Dokumen konferensi
 Kebaya Anne Avantie
 Indonésian Traditional Textiles
 Kebaya: Ini Indonésia 
 Model Baju Kebaya untuk Wisuda 

 Rujukan 

Kategori:Busana
Kategori:Sandhangan
Kategori:Budaya Indonésia
Kategori:WikiWastra